32006D0514
L 200/35
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 20 юли 2006 година
за съответствие на определени стандарти с общото изискване за безопасност на Директива 2001/95/ЕО и публикуване на техните референтни номера в Официален вестник
(нотифицирано под номер С(2006) 3277)
(текст от значение за ЕИП)
(2006/514/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2001/95/ЕО на Европейския парламент и на Съвета от 3 декември 2001 г. относно общата безопасност на продуктите (1), и по специално член 4, параграф 2, втора и четвърта алинея от него;
след консултация с постоянния комитет, създаден в съответствие с член 5 от Директива 98/34/ЕО на Европейския парламент и на Съвета от 22 юни 1998 г. за определяне на процедура за предоставяне на информация в областта на техническите стандарти и правилата за услугите в информационното общество (2),
като има предвид, че:
(1)
Член 3, параграф 1 от Директива 2001/95/ЕО установява задължение за производителите да пускат на пазара само безопасни продукти.
(2)
В съответствие с член 3, параграф 2 от Директива 2001/95/ЕО даден продукт следва да бъде считан за безопасен от гледна точка на рисковете и рисковите категории, обхванати от съответните национални стандарти, ако съответства на доброволните национални стандарти, въвеждащи европейските стандарти, чиито референтни номера са публикувани от Комисията в Официален вестник на Европейския съюз в съответствие с член 4 от посочената директива.
(3)
В съответствие с член 4, параграф 1 от директивата европейските стандарти следва да бъдат въвеждани от европейските органи по стандартизация след възлагане на мандат от страна на Комисията. Комисията публикува референтните номера на тези стандарти.
(4)
Член 4, параграф 2 от директивата установява процедура за публикуване на референти номера на стандартите, приети от европейските органи по стандартизация преди влизането в сила на директивата. Ако тези стандарти гарантират съответствие с общото изискване за безопасност, Комисията взема решение относно публикуването на техните референтни номера в Официален вестник на Европейския съюз. В тези случаи по своя инициатива или по искане на държава-членка Комисията взема решение в съответствие с процедурата, установена в член 15, параграф 2 от посочената директива, дали въпросният стандарт е в съответствие с общото изискване за безопасност. Комисията решава да публикува референтните номера след консултации с комитета, създаден съгласно член 5 от Директива 98/34/ЕО. Комисията нотифицира държавите-членки за своето решение.
(5)
Все пак някои стандарти са приети от европейските органи по стандартизация след влизането в сила на директивата без мандат съгласно член 4, параграф 1 от директивата. Намерението на законодателя е да гарантира сътрудничество с европейските органи по стандартизация и приемане на подходящи стандарти за безопасност, приложими за стоки, които попадат в обхвата на директивата, за които не е възложен мандат от Комисията съгласно съответните разпоредби, посочени в член 4. Следователно е уместно да бъде разгледана възможността за публикуване на референтни номера на тези стандарти и за тази цел да се действа в съответствие с процедурата, предвидена в член 4, параграф 2.
(6)
Настоящото решение за съответствието на посочените в приложението стандарти с общото изискване за безопасност се взема по инициатива на Комисията.
(7)
Мерките, предвидени в настоящото решение, са в съответствие със становището на комитета от Директива 2001/95/ЕО.
ПРИЕ НАСТОЯЩОТО РЕШЕНИЕ:
Член 1
Стандартите, посочени в приложението, отговарят на общото изискване за безопасност на Директива 2001/95/ЕО по отношение на рисковете, които покриват.
Член 2
Референтните номера на стандартите в приложението се публикуват в серия С на Официален вестник на Европейския съюз.
Член 3
Адресати на настоящото решение са държавите-членки.
Съставено в Брюксел на 20 юли 2006 година.